CELEX: 32014R0031
Language: mt
Date: 2014-01-14 00:00:00
Title: Regolament tal-Kummissjoni (UE) Nru 31/2014 tal- 14 ta’ Jannar 2014 li jirrevoka d-Deċiżjonijiet 2004/301/KE u 2004/539/KE u r-Regolament (UE) Nru 388/2010  Test b’relevanza għaż-ŻEE

15.1.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 10/9
            
         REGOLAMENT TAL-KUMMISSJONI (UE) Nru 31/2014
   tal-14 ta’ Jannar 2014
   li jirrevoka d-Deċiżjonijiet 2004/301/KE u 2004/539/KE u r-Regolament (UE) Nru 388/2010
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (1), u b’mod partikolari l-Artikoli 19 u 21 tiegħu,
   Billi:
   
               (1)
            
            
               Ir-Regolament (KE) Nru 998/2003 jistabbilixxi l-ħtiġijiet tas-saħħa tal-annimali li japplikaw għall-moviment mhux kummerċjali tal-annimali domestiċi u r-regoli li japplikaw għall-kontrolli fuq movimenti ta’ dan it-tip. Japplika għall-movimenti bejn l-Istati Membri jew minn pajjiżi terzi ta’ annimali domestiċi tal-ispeċijiet elenkati fl-Anness I tiegħu. Il-klieb, il-qtates u l-inmsa huma elenkati fil-Partijiet A u B ta’ dan l-Anness. Ir-Regolament (KE) Nru 998/2003 ilu japplika mit-3 ta’ Lulju 2004.
            
         
               (2)
            
            
               Id-Deċiżjoni tal-Kummissjoni 2003/803/KE tas-26 ta’ Novembru 2003 li tistabbilixxi mudell ta’ passaport tal-movimenti fil-Komunità ta’ klieb, qtates u nemes (2) tistabbilixxi l-mudell ta’ passaport tal-moviment tal-annimali domestiċi tal-ispeċijiet tal-klieb, il-qtates u l-inmsa bejn l-Istati Membri kif stipulat fl-Artikolu 5(1)(b) tar-Regolament (KE) Nru 998/2003.
            
         
               (3)
            
            
               Sabiex tkun iffaċilitata t-tranżizzjoni għall-arranġamenti tar-Regolament (KE) Nru 998/2003, ġiet adottata d-Deċiżjoni tal-Kummissjoni 2004/301/KE tat-30 ta’ Marzu 2004 li tidderoga mid-Deċiżjonijiet 2003/803/KE u 2004/203/KE rigward il-format taċ-ċertifikati u l-passaporti għall-moviment mhux għal skopijiet kummerċjali tal-klieb, qtates u inmsa u li temenda d-Deċiżjoni 2004/203/KE (3), sabiex iċ-ċertifikati u l-passaporti maħruġa għall-annimali domestiċi qabel id-data tal-applikazzjoni tar-Regolament (KE) Nru 998/2003 ikomplu jintużaw, sakemm dawn jikkonformaw ma’ ċerti kundizzjonjiet.
            
         
               (4)
            
            
               Barra minn hekk, id-Deċiżjoni tal-Kummissjoni 2004/539/KE tal-1 ta’ Lulju 2004 tistabbilixxi miżura tranżitorja għall-implimentazzjoni tar-Regolament (KE) Nru 998/2003 fuq ir-rekwiżiti dwar saħħet l-annimali applikabbli għall-ispostament mhux kummerċjali ta’ annimali domestiċi (4) u tistipula li sal-1 ta’ Ottubru 2004, l-Istati Membri kellhom jippermettu d-dħul fit-territorju tagħhom tal-annimali domestiċi tal-ispeċijiet elenkati fl-Anness I tar-Regolament (KE) Nru 998/2003 b’konformità mar-regoli nazzjonali li kienu fis-seħħ qabel it-3 ta’ Lulju 2004.
            
         
               (5)
            
            
               Ir-Regolament (UE) Nru 576/2013 tal-Parlament Ewropew u tal-Kunsill tat-12 ta’ Ġunju 2013 dwar il-moviment mhux kummerċjali tal-annimali domestiċi u li jħassar ir-Regolament (KE) Nru 998/2003 (5) jirrevoka u jieħu post ir-Regolament (KE) Nru 998/2003. Konsegwentament, il-miżuri adottati biex jiffaċilitaw it-tranżizzjoni għall-arranġamenti tar-Regolament (KE) Nru 998/2003 ma għadhomx validi. Id-Deċiżjonijiet 2004/301/KE u 2004/539/KE għandhom għaldaqstant jiġu rrevokati.
            
         
               (6)
            
            
               Barra minn hekk, ir-Regolament tal-Kummissjoni (UE) Nru 388/2010 tas-6 ta’ Mejju 2010 li jimplimenta r-Regolament (KE) Nru 998/2003 tal-Parlament Ewropew u tal-Kunsill fir-rigward tan-numru massimu ta’ annimali domestiċi ta’ ċerti speċji li jistgħu jkunu s-suġġett ta’ moviment mhux kummerċjali (6) ġie adottat sabiex jiġi evitat ir-riskju ta’ movimenti kummerċjali ta’ klieb, qtates u inmsa moħbija b’mod frodulenti bħala movimenti mhux kummerċjali, meta dawn l-annimali jiċċaqilqu fi Stat Membru minn Stat Membru ieħor jew pajjiż terz elenkat fit-Taqsima 2 tal-Parti B tal-Anness II tar-Regolament (KE) Nru 998/2003.
            
         
               (7)
            
            
               Id-dispożizzjonijiet tar-Regolament (UE) Nru 388/2010 ġew rieżaminati u inklużi fir-Regolament (UE) Nru 576/2013. Ir-Regolament (UE) Nru 576/2013 japplika mid-29 ta’ Diċembru 2014. Konsegwentament, ir-Regolament (UE) Nru 388/2010 ma jibqax validu mid-data tal-applikazzjoni tar-Regolament (UE) Nru 576/2013 u għandu għaldaqstant jiġi rrevokat b’effett minn dik id-data.
            
         
               (8)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
            
         ADOTTAT DAN IR-REGOLAMENT:
   Artikolu 1
   Id-Deċiżjonijiet 2004/301/KE u 2004/539/KE huma rrevokati.
   Artikolu 2
   Ir-Regolament (UE) Nru 388/2010 huwa rrevokat b’effett mid-29 ta’ Diċembru 2014.
   Artikolu 3
   Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-14 ta’ Jannar 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 146, 13.6.2003, p. 1.
   
      (2)  ĠU L 312, 27.11.2003, p. 1.
   
      (3)  ĠU L 98, 2.4.2004, p. 55.
   
      (4)  ĠU L 237, 8.7.2004, p. 21.
   
      (5)  ĠU L 178, 28.6.2013, p. 1.
   
      (6)  ĠU L 114, 7.5.2010, p. 3.